140. bošnjačka brdska brigada
140. bošnjačka brdska brigada vojna je jedinica koja je tokom rata u Bosni i Hercegovini djelovala u sastavu Prvog korpusa Armije Republike Bosne i Hercegovine. Brigada je formirana 22. marta 1993. kao 81. brdska brigada od jedinica 1. fočanske brigade i Općinskog štaba odbrane Trnovo, u cilju jačanja Operativne grupe Igman. Njena popuna trebala se vršiti ljudstvom iz Trnova, Foče, Kalinovika i drugih istočnobosanskih općina. Nakon pada Trnova u julu 1993, 1. fočanska izašla je iz sastav 81. brigade i preformirana je u 82. brdsku brigadu. Inicijativom Komande 1. korpusa, 81. brigada trebala se popunom ljudstva iz Sarajeva preformisati u muslimansku brdsku brigadu. Naređenje o formiranju 1. muslimanske brdske brigade došlo je 21. decembra 1993, a popuna se trebala vršiti dobrovoljcima i ljudstvom sa područja Foče i Trnova koje se nalazilo u sarajevskim brigadama. Također je izdato i opozvano naređenje o formiranju 19. bošnjačke lahke brigade. 22. aprila 1994. brigada je preimenovana u 1. bošnjačku brdsku brigadu. Ulaskom u 14. diviziju, preimenovana je u 181. bošnjačku brdsku brigadu. Tokom reorganizacije 14. divizije nakon završetka ratnih aktivnosti, brigada je 25. decembra ponovo preimenovana, ovaj put u 140. bošnjačku brdsku brigadu. Zlatnim ljiljanom, najvišim ratnim priznanjem, nagrađena su 23 pripadnika brigade.